CELEX: 32021R1244
Language: el
Date: 2021-05-20 00:00:00
Title: Κατ’ εξουσιοδότηση κανονισμός (ΕΕ) 2021/1244 της Επιτροπής της 20ής Μαΐου 2021 για την τροποποίηση του παραρτήματος X του κανονισμού (ΕΕ) 2018/858 του Ευρωπαϊκού Κοινοβουλίου και του Συμβουλίου όσον αφορά την τυποποιημένη πρόσβαση στις πληροφορίες του ενσωματωμένου στο όχημα συστήματος διάγνωσης και τις πληροφορίες επισκευής και συντήρησης του οχήματος, καθώς και τις απαιτήσεις και τις διαδικασίες για την πρόσβαση στις πληροφορίες για την ασφάλεια των οχημάτων

30.7.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 272/16
               
            
         ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2021/1244 ΤΗΣ ΕΠΙΤΡΟΠΗΣ
         της 20ής Μαΐου 2021
         για την τροποποίηση του παραρτήματος X του κανονισμού (ΕΕ) 2018/858 του Ευρωπαϊκού Κοινοβουλίου και του Συμβουλίου όσον αφορά την τυποποιημένη πρόσβαση στις πληροφορίες του ενσωματωμένου στο όχημα συστήματος διάγνωσης και τις πληροφορίες επισκευής και συντήρησης του οχήματος, καθώς και τις απαιτήσεις και τις διαδικασίες για την πρόσβαση στις πληροφορίες για την ασφάλεια των οχημάτων
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2018/858 του Ευρωπαϊκού Κοινοβουλίου και του Συμβουλίου, της 30ής Μαΐου 2018, για την έγκριση και την εποπτεία της αγοράς μηχανοκίνητων οχημάτων και των ρυμουλκουμένων τους και των συστημάτων, κατασκευαστικών στοιχείων και χωριστών τεχνικών μονάδων που προορίζονται για τα οχήματα αυτά, για την τροποποίηση των κανονισμών (ΕΚ) αριθ. 715/2007 και (ΕΚ) αριθ. 595/2009 και για την κατάργηση της οδηγίας 2007/46/ΕΚ (1), και ιδίως το άρθρο 61 παράγραφος 11,
         Εκτιμώντας τα ακόλουθα:
         
                     (1)
                  
                  
                     Σύμφωνα με το άρθρο 61 παράγραφος 2 του κανονισμού 2018/858, οι πληροφορίες του του ενσωματωμένου στο όχημα συστήματος διάγνωσης (OBD) και οι πληροφορίες επισκευής και συντήρησης (RMI) του οχήματος διατίθενται στους δικτυακούς τόπους των κατασκευαστώ. Ωστόσο, δεν υπάρχουν εναρμονισμένα κριτήρια ως προς τον τρόπο με τον οποίο πρέπει να διατίθενται οι πληροφορίες αυτές, πράγμα που απαιτεί από τους ανεξάρτητους φορείς να προσαρμόζονται σε πολυάριθμες και διαφορετικές υπηρεσίες και ορολογία του διαδικτύου.
                  
               
                     (2)
                  
                  
                     Η έκθεση της Επιτροπής προς το Ευρωπαϊκό Κοινοβούλιο και το Συμβούλιο, της 9ης Δεκεμβρίου 2016 (2), σχετικά με τη λειτουργία του συστήματος πρόσβασης σε πληροφορίες επισκευής και συντήρησης οχημάτων κατέληξε στο συμπέρασμα ότι με την τυποποίηση των εν λόγω δικτυακών τόπων και της αντίστοιχης ορολογίας θα μπορούσε να μειωθεί η επιβάρυνση για τους ανεξάρτητους φορείς.
                  
               
                     (3)
                  
                  
                     Δεδομένου ότι η πρόσβαση στις πληροφορίες του συστήματος OBD και στις RMI των οχημάτων θα πρέπει να είναι δυνατή ανεξάρτητα από τον τύπο του συστήματος κίνησης του οχήματος, είναι αναγκαίο να διευκρινιστεί ότι η πρόσβαση αυτή δεν είναι υποχρεωτική μόνο για τις απαιτήσεις που σχετίζονται με τις εκπομπές.
                  
               
                     (4)
                  
                  
                     Στις 15 Σεπτεμβρίου 2014, η Ευρωπαϊκή Επιτροπή Τυποποίησης (CEN) δημοσίευσε τα μέρη 1 έως 5 του προτύπου EN ISO 18541 «Οδικά οχήματα — Τυποποιημένη πρόσβαση σε πληροφορίες επισκευής και συντήρησης (RMI) αυτοκινήτων». Τα εν λόγω μέρη αποσκοπούν στη διευκόλυνση της ανταλλαγής πληροφοριών για το σύστημα OBD οχημάτων και RMI μεταξύ κατασκευαστών και ανεξάρτητων φορέων, με τον καθορισμό των τεχνικών απαιτήσεων και διαδικασιών για τη διευκόλυνση της πρόσβασης στις εν λόγω πληροφορίες. Ως εκ τούτου, είναι σκόπιμο να γίνει αναφορά στο παράρτημα X του κανονισμός (ΕΕ) 2018/858 στις απαιτήσεις των μερών 1 έως 5 του προτύπου EN ISO 18541-2014.
                  
               
                     (5)
                  
                  
                     Δεδομένου ότι οι πληροφορίες του συστήματος OBD οχημάτων και οι RMI οχημάτων περιλαμβάνουν πληροφορίες σημαντικές για τη διασφάλιση της ασφάλειας του οχήματος, η πρόσβαση σε ορισμένα χαρακτηριστικά ασφάλειας του οχήματος θα πρέπει να παρέχεται μόνο σε ανεξάρτητους φορείς που συμμορφώνονται με τις απαιτήσεις που ορίζονται στο εν λόγω παράρτημα.
                  
               
                     (6)
                  
                  
                     Σύμφωνα με τις συστάσεις του φόρουμ για την πρόσβαση σε πληροφορίες σχετικά με τα οχήματα, που αναφέρονται στο άρθρο 66 παράγραφος 1 του κανονισμού (ΕΕ) 2018/858, οι εν λόγω απαιτήσεις θα πρέπει να περιλαμβάνουν την έγκριση των σχετικών ανεξάρτητων φορέων και την εξουσιοδότηση των υπαλλήλων τους που απασχολούνται στις σχετικές δραστηριότητες από διαπιστευμένους φορείς. Κατά συνέπεια, είναι αναγκαίο να καθοριστεί η διαδικασία έγκρισης και εξουσιοδότησης ανεξάρτητων φορέων για πρόσβαση σε χαρακτηριστικά ασφάλειας οχημάτων, η οποία θα πρέπει να βασίζεται στο «Σύστημα διαπίστευσης, έγκρισης και εξουσιοδότησης πρόσβασης σε σχετικές με την ασφάλεια πληροφορίες επισκευής και συντήρησης (RMI)», το οποίο επικυρώθηκε στις 19 Μαΐου 2016 από την ευρωπαϊκή συνεργασία για τη διαπίστευση. Είναι επίσης αναγκαίο να αξιολογηθεί κατά πόσον οι εν λόγω φορείς εμπλέκονται σε παράνομες επιχειρηματικές δραστηριότητες.
                  
               
                     (7)
                  
                  
                     Επιπλέον, είναι αναγκαίο να καθοριστούν ο ρόλος και οι αρμοδιότητες των οργανισμών που συμμετέχουν στην έγκριση και την εξουσιοδότηση των ανεξάρτητων φορέων και των υπαλλήλων τους για την πρόσβαση σε σχετικές με την ασφάλεια πληροφορίες επισκευής και συντήρησης οχημάτων.
                  
               
                     (8)
                  
                  
                     Προκειμένου να δοθεί η δυνατότητα στα κράτη μέλη και τις εθνικές αρχές, καθώς και στους οικονομικούς φορείς, να προετοιμαστούν για την εφαρμογή των νέων κανόνων που θεσπίζονται με τον παρόντα κανονισμό, η ημερομηνία εφαρμογής θα πρέπει να μετατεθεί.
                  
               
                     (9)
                  
                  
                     Επομένως, το παράρτημα X του κανονισμού (ΕΕ) 2018/858 πρέπει να τροποποιηθεί αναλόγως,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Το παράρτημα X του κανονισμού (ΕΕ) 2018/858 τροποποιείται σύμφωνα με το παράρτημα του παρόντος κανονισμού.
         
         
            Άρθρο 2
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            Εφαρμόζεται από τις 30 Ιουλίου 2023.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 20 Μαΐου 2021.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 151 της 14.6.2018, σ. 1.
         
            (2)  Έκθεση της Επιτροπής προς το Ευρωπαϊκό Κοινοβούλιο και το Συμβούλιο σχετικά με τη λειτουργία του συστήματος πρόσβασης σε πληροφορίες επισκευής και συντήρησης οχημάτων που θέσπισε ο κανονισμός (ΕΚ) αριθ. 715/2007 που αφορά την έγκριση τύπου μηχανοκινήτων οχημάτων όσον αφορά εκπομπές από ελαφρά επιβατηγά και εμπορικά οχήματα (Euro 5 και Euro 6) και σχετικά με την πρόσβαση σε πληροφορίες επισκευής και συντήρησης οχημάτων, COM(2016) 0782 final.
      
      
         
            ΠΑΡΑΡΤΗΜΑ
            Το παράρτημα X του κανονισμού (ΕΕ) 2018/858 τροποποιείται ως εξής:
            
                        1)
                     
                     
                        το σημείο 2.1 αντικαθίσταται από το ακόλουθο κείμενο:
                        
                                    «2.1.
                                 
                                 
                                    Ο κατασκευαστής θέτει σε εφαρμογή τις απαραίτητες ρυθμίσεις και διαδικασίες, σύμφωνα με το άρθρο 61 παράγραφος 2 δεύτερο εδάφιο πρώτη περίοδος, ώστε να εξασφαλίσει ότι παρέχει πρόσβαση στις πληροφορίες για το σύστημα OBD και στις πληροφορίες επισκευής και συντήρησης του οχήματος μέσω δικτυακών τόπων. H συμμόρφωση με την υποχρέωση των κατασκευαστών να παρέχουν πληροφορίες για το σύστημα OBD και πληροφορίες επισκευής και συντήρησης του οχήματος στους δικτυακούς τόπους τους μέσω τυποποιημένου μορφοτύπου τεκμαίρεται από τη συμμόρφωση με το μέρος 1 «Γενικές πληροφορίες και ορισμός περιπτώσεων χρήσης», το μέρος 2 «Τεχνικές απαιτήσεις», το μέρος 3 «Λειτουργικές απαιτήσεις διεπαφής χρήστη» του προτύπου EN ISO 18541-2014, το μέρος 4 «Δοκιμή συμμόρφωσης» του προτύπου EN ISO 18541-2015 και το μέρος 5 «Ειδική διάταξη βαρέων επαγγελματικών οχημάτων»«Οδικά οχήματα — Τυποποιημένη πρόσβαση σε πληροφορίες επισκευής και συντήρησης αυτοκινήτων (RMI)» του προτύπου EN ISO 18541-2018. Πρόσβαση στις πληροφορίες για το σύστημα OBD του οχήματος και στις πληροφορίες επισκευής και συντήρησης του οχήματος παρέχεται με εύκολα προσβάσιμο και γρήγορο τρόπο.»
                                 
                              
                  
                        2)
                     
                     
                        το σημείο 2.5.2 αντικαθίσταται από το ακόλουθο κείμενο:
                        
                                    «2.5.2.
                                 
                                 
                                    βιβλιάρια συντήρησης, συμπεριλαμβανομένων των αρχείων επισκευής και συντήρησης, και αναφορές στις τεχνικές προδιαγραφές υγρών, συμπεριλαμβανομένων των λιπαντικών, των υγρών πέδησης και των ψυκτικών υγρών·»·
                                 
                              
                  
                        3)
                     
                     
                        στο σημείο 2.9 η πρώτη παράγραφος αντικαθίσταται από το ακόλουθο κείμενο:
                        «Για τους σκοπούς του συστήματος OBD, της διαγνωστικής, της επισκευής και της συντήρησης, της παρακολούθησης και του ελέγχου του οχήματος, η άμεση ροή δεδομένων του οχήματος, συμπεριλαμβανομένων των κωδικών βλάβης και των διαγνωστικών λειτουργιών, καθίστανται διαθέσιμες μέσω της σειριακής θύρας δεδομένων επί του τυποποιημένου συνδέσμου ζεύξης δεδομένων που προβλέπεται στο σημείο 6.5.1.4 και σύμφωνα με τις προδιαγραφές που ορίζονται στο τμήμα 6.5.3. του προσαρτήματος 1 του παραρτήματος 11 του κανονισμού αριθ. 83 της Οικονομικής Επιτροπής των Ηνωμένων Εθνών για την Ευρώπη (ΟΕΕ/ΗΕ) (*1) και σύμφωνα με το σημείο 4.7.3 του παραρτήματος 9B και με τα τυποποιημένα έγγραφα αναφοράς που παρατίθενται στο προσάρτημα 6 του παραρτήματος του κανονισμού αριθ. 49 της Οικονομικής Επιτροπής των Ηνωμένων Εθνών για την Ευρώπη (ΟΕΕ/ΗΕ) (*2)
                        
                        
                           (*1)  Κανονισμός αριθ. 83 της Οικονομικής Επιτροπής των Ηνωμένων Εθνών για την Ευρώπη (ΟΕΕ/ΟΗΕ) - Ενιαίες διατάξεις σχετικά με την έγκριση οχημάτων όσον αφορά την εκπομπή ρύπων σύμφωνα με τις απαιτήσεις για το καύσιμο του κινητήρα (ΕΕ L 42 της 15.2.2012, σ. 1.)."
                        
                        
                           (*2)  Κανονισμός αριθ. 49 της Οικονομικής Επιτροπής των Ηνωμένων Εθνών για την Ευρώπη (ΟΕΕ/ΗΕ) - Ενιαίες διατάξεις σχετικά με τα μέτρα που πρέπει να ληφθούν κατά των εκπομπών αερίων και σωματιδιακών ρύπων από τους κινητήρες ανάφλεξης με συμπίεση που χρησιμοποιούνται σε οχήματα, καθώς και κατά των εκπομπών αερίων ρύπων από κινητήρες επιβαλλόμενης ανάφλεξης που τροφοδοτούνται με φυσικό αέριο ή υγραέριο και χρησιμοποιούνται σε οχήματα (ΕΕ L 180 της 8.7.2011, σ. 53).»·"
                        
                     
                  
                        4)
                     
                     
                        στο σημείο 6.1 η πρώτη παράγραφος αντικαθίσταται από το ακόλουθο κείμενο:
                        «Η συμμόρφωση με την υποχρέωση των κατασκευαστών να παρέχουν πληροφορίες για το σύστημα OBD και πληροφορίες επισκευής και συντήρησης του οχήματος στους δικτυακούς τόπους τους μέσω τυποποιημένου μορφότυπου τεκμαίρεται από τη συμμόρφωση με τα μέρη του προτύπου EN ISO 18541 που αναφέρονται στο σημείο 2.1.»·
                     
                  
                        5)
                     
                     
                        το σημείο 6.2 αντικαθίσταται από το ακόλουθο κείμενο:
                        «Πρόσβαση στα χαρακτηριστικά ασφάλειας του οχήματος παρέχεται σε ανεξάρτητους φορείς με προστασία μέσω τεχνολογίας ασφάλειας σύμφωνα με τις ακόλουθες απαιτήσεις:»·
                     
                  
                        6)
                     
                     
                        το σημείο 6.3 τροποποιείται ως εξής:
                        
                                    α)
                                 
                                 
                                    η πρώτη περίοδος αντικαθίσταται από το ακόλουθο κείμενο:
                                    «Η διαδικασία έγκρισης και εξουσιοδότησης ανεξάρτητων φορέων για την πρόσβαση στα χαρακτηριστικά ασφάλειας του οχήματος, όπως αναφέρεται στο σημείο 6.2, καθορίζεται στο προσάρτημα 3. Ο ρόλος και οι αρμοδιότητες των οργανισμών που εμπλέκονται στη διαπίστευση, την έγκριση και την εξουσιοδότηση ανεξάρτητων φορέων προσδιορίζονται λεπτομερώς μέσω λειτουργικών απαιτήσεων με παραδείγματα και περιπτώσεις χρήσης που καθορίζονται στην ανακοίνωση της Επιτροπής.»·
                                 
                              
                                    β)
                                 
                                 
                                    προστίθεται η ακόλουθη παράγραφος:
                                    «Για τους σκοπούς της εν λόγω διαδικασίας, οι φορείς δεν θεωρείται ότι ασκούν νόμιμη επιχειρηματική δραστηριότητα όταν διαφημίζουν ή προσφέρουν εργασίες επισκευής ή συντήρησης που θα μπορούσαν να επηρεάσουν αρνητικά τις επιδόσεις του οχήματος όσον αφορά τις εκπομπές. Σ’ αυτές περιλαμβάνονται:
                                    
                                                α)
                                             
                                             
                                                η απενεργοποίηση ή η αφαίρεση των διατάξεων ελέγχου της ρύπανσης ή των συστημάτων ελέγχου των εκπομπών, ή η υποβάθμιση των επιδόσεών τους ή η απόκρυψη της δυσλειτουργίας τους·
                                             
                                          
                                                β)
                                             
                                             
                                                η εγκατάσταση συστημάτων αναστολής (*3) ή στρατηγικών αναστολής (*4)·
                                             
                                          
                                                γ)
                                             
                                             
                                                η απενεργοποίηση, η αφαίρεση ή η παραποίηση με διατάξεις για την παρακολούθηση της κατανάλωσης καυσίμου ή ηλεκτρικής ενέργειας ή η παραποίηση των ενδείξεων του οδομετρητή·
                                             
                                          
                                                δ)
                                             
                                             
                                                η παρέμβαση στη μονάδα ελέγχου κινητήρα, συμπεριλαμβανομένης της ονομαστικής ισχύος του κινητήρα.
                                             
                                          
                                       (*3)  Όπως ορίζονται στο άρθρο 3 παράγραφος 10 του κανονισμού (ΕΚ) αριθ. 715/2007."
                        
                                    
                                       (*4)  Όπως ορίζονται στο άρθρο 3 παράγραφος 8 του κανονισμού (ΕΚ) αριθ. 595/2009.»·"
                        
                                 
                              
                  
                        7)
                     
                     
                        προστίθεται το ακόλουθο προσάρτημα 3:
                        
                           
                              «Προσάρτημα 3
                              
                              Διαδικασία για την έγκριση και την εξουσιοδότηση ανεξάρτητων φορέων όσον αφορά την πρόσβαση σε χαρακτηριστικά ασφάλειας του οχήματος (*5)
                              
                              1.   Πεδίο εφαρμογής
                              Το παρόν προσάρτημα περιέχει τις απαιτήσεις για τους σκοπούς της έγκρισης και της εξουσιοδότησης ανεξάρτητων φορέων που απαιτούν πρόσβαση σε σχετικές με την ασφάλεια πληροφορίες επισκευής και συντήρησης οχημάτων (RMI).
                              Προσδιορίζει λεπτομερώς τη διαδικασία και τους οργανισμούς που υποχρεούνται να εγκρίνουν και να εξουσιοδοτούν ανεξάρτητους φορείς όσον αφορά την πρόσβαση σε σχετικές με την ασφάλεια πληροφορίες επισκευής και συντήρησης ελαφρών επιβατηγών και εμπορικών οχημάτων και βαρέων επαγγελματικών οχημάτων.
                              2.   Ορισμοί και συντομογραφίες
                              2.1.   Ορισμοί
                              Για τους σκοπούς του παρόντος προσαρτήματος, ισχύουν οι ακόλουθοι ορισμοί:
                              2.1.1.   «Διαπίστευση»
                              «διαπίστευση»: η διαπίστευση όπως ορίζεται στο άρθρο 2 σημείο 10 του κανονισμού (ΕΚ) αριθ. 765/2008·
                              2.1.2.   «Υπάλληλος IO»
                              «Υπάλληλος IO»: ο υπάλληλος εγκεκριμένου ανεξάρτητου φορέα (ΙΟ) ο οποίος, κατόπιν εξουσιοδότησης του οικείου οργανισμού αξιολόγησης της συμμόρφωσης (CAB), έχει πρόσβαση σε σχετικές με την ασφάλεια RMI·
                              2.1.3.   «Σχετικές με την ασφάλεια πληροφορίες επισκευής και συντήρησης» ή «σχετικές με την ασφάλεια RMI»
                              «σχετικές με την ασφάλεια πληροφορίες επισκευής και συντήρησης» ή «σχετικές με την ασφάλεια RMI»: οι πληροφορίες, το λογισμικό, οι λειτουργίες και οι υπηρεσίες που απαιτούνται για την επισκευή και τη συντήρηση των χαρακτηριστικών που περιλαμβάνονται σε ένα όχημα από τον κατασκευαστή, με σκοπό την αποτροπή της κλοπής ή της απομάκρυνσης του οχήματος, καθώς και την παροχή της δυνατότητας εντοπισμού και ανάκτησης του οχήματος·
                              2.1.4.   «Πιστοποιητικό επιθεώρησης έγκρισης»
                              «πιστοποιητικό επιθεώρησης έγκρισης»: το πιστοποιητικό που εκδίδει ο CAB για τους ανεξάρτητους φορείς οι οποίοι πληρούν τα κριτήρια έγκρισης που ορίζονται στο παρόν προσάρτημα, και το οποίο επιβεβαιώνει ότι οι εν λόγω ανεξάρτητοι φορείς έχουν εγκριθεί και ότι οι υπάλληλοι του ανεξάρτητου φορέα μπορούν να ζητήσουν άδεια πρόσβασης σε σχετικό με την ασφάλεια RMI.
                              2.1.5.   «Πιστοποιητικό επιθεώρησης εξουσιοδότησης»
                              «πιστοποιητικό επιθεώρησης εξουσιοδότησης»: το πιστοποιητικό που εκδίδεται από τον CAB για υπαλλήλους των IO οι οποίοι πληρούν τα κριτήρια εξουσιοδότησης που ορίζονται στο παρόν προσάρτημα, και το οποίο επιβεβαιώνει ότι οι εν λόγω υπάλληλοι είναι εξουσιοδοτημένοι να έχουν πρόσβαση σε σχετικές με την ασφάλεια RMI στον δικτυακό τόπο κατασκευαστή οχημάτων.
                              2.1.6.   «Κέντρο εμπιστοσύνης» ή «TC»
                              «κέντρο εμπιστοσύνης» ή «TC»: ο οργανισμός που ορίζεται από το φόρουμ SERMI, εγκρίνεται από την Επιτροπή και είναι αρμόδιος:
                              
                                          α)
                                       
                                       
                                          για τη διαχείριση των ψηφιακών πιστοποιητικών και του καθεστώτος εξουσιοδότησης των υπαλλήλων των IO και για την παροχή στον CAB των απαραίτητων αδειοδοτικών ασφάλειας και ψηφιακών πιστοποιητικών για τους εξουσιοδοτημένους υπαλλήλους των IΟ·
                                       
                                    
                                          β)
                                       
                                       
                                          για την παροχή πληροφοριών στον κατασκευαστή οχημάτων σχετικά με το καθεστώς εξουσιοδότησης ενός υπαλλήλου IO.
                                       
                                    2.1.7.   «Αδειοδοτικό ασφάλειας»
                              «αδειοδοτικό ασφάλειας»: συσκευή που επιτρέπει την ασφαλή επαλήθευση ταυτότητας ενός IO.
                              2.1.8.   «Ψηφιακό πιστοποιητικό»
                              «ψηφιακό πιστοποιητικό»: το ψηφιακό πιστοποιητικό που απαιτεί ψηφιακή υπογραφή του εκδίδοντος κέντρου εμπιστοσύνης για τη δέσμευση δημόσιου κλειδιού στην ταυτότητα του υπαλλήλου του IO σύμφωνα με το πρότυπο ISO 9594.
                              2.1.9.   «Βάση δεδομένων εξουσιοδοτήσεων»
                              «βάση δεδομένων εξουσιοδοτήσεων»: βάση δεδομένων που τηρείται από το κέντρο εμπιστοσύνης και η οποία περιέχει τα στοιχεία εξουσιοδότησης των ανωνυμοποιημένων εξουσιοδοτημένων υπαλλήλων των IO και την καταχώριση των εξουσιοδοτημένων IO.
                              2.1.10.   «Βάση δεδομένων πιστοποιήσεων»:
                              «βάση δεδομένων πιστοποιήσεων»: βάση δεδομένων που τηρείται από το κέντρο εμπιστοσύνης για τη διαχείριση της ισχύος του ψηφιακού πιστοποιητικού και των αναγνωριστικών των εξουσιοδοτημένων υπαλλήλων των IO.
                              2.1.11.   «Ευρωπαϊκή συνεργασία για τη διαπίστευση» ή «EA»·
                              «Ευρωπαϊκή συνεργασία για τη διαπίστευση» ή «ΕΑ»: ο οργανισμός που αναγνωρίζεται από την Επιτροπή, σύμφωνα με το άρθρο 14 του κανονισμού (ΕΚ) αριθ. 765/2008, και είναι υπεύθυνος για την ανάπτυξη, τη διατήρηση και την εφαρμογή της διαπίστευσης στην Ένωση.
                              2.1.12.   «Φόρουμ για την πρόσβαση σε σχετικές με την ασφάλεια πληροφορίες επισκευής και συντήρησης (RMI) οχημάτων» ή «SERMI»
                              «φόρουμ για την πρόσβαση σε σχετικές με την ασφάλεια πληροφορίες επισκευής και συντήρησης (RMI) οχημάτων» ή «SERMI»: ο φορέας που είναι υπεύθυνος για τον συντονισμό και την παροχή συμβουλών στην Επιτροπή σχετικά με την εφαρμογή των διαδικασιών διαπίστευσης, έγκρισης και εξουσιοδότησης με σκοπό την πρόσβαση σε σχετικές με την ασφάλεια RMI.
                              2.1.13.   «Αρμόδιες αρχές»
                              «αρμόδιες αρχές»: οι δημόσιες αρχές που έχουν νομική εντολή να ενεργούν στον τομέα της προστασίας από παραβιάσεις της ασφάλειας των οχημάτων, της διερεύνησης και της δίωξης.
                              3.   Διαπίστευση των CAB, έγκριση των IO και εξουσιοδότηση των υπαλλήλων IO
                              Μόνο οι CAB που είναι διαπιστευμένοι από τον εθνικό οργανισμό διαπίστευσης (στο εξής: NAB), όπως ορίζεται στο άρθρο 2 σημείο 11 του κανονισμού (ΕΚ) αριθ. 765/2008, του κράτους μέλους στο οποίο είναι εγκατεστημένοι, εκδίδουν πιστοποιητικά επιθεώρησης έγκρισης που πιστοποιούν ότι ένας IO έχει εγκριθεί και πιστοποιητικά επιθεώρησης εξουσιοδότησης που πιστοποιούν ότι ένας υπάλληλος του IO έχει δικαίωμα πρόσβασης σε σχετικές με την ασφάλεια RMI.
                              Η έγκριση του IO και η εξουσιοδότηση του υπαλλήλου του IO χορηγούνται για περίοδο 60 μηνών από την ημερομηνία έκδοσης των σχετικών πιστοποιητικών επιθεώρησης.
                              Οι IO που επιθυμούν να λάβουν σχετικές με την ασφάλεια RMI λαμβάνουν πιστοποιητικό επιθεώρησης έγκρισης από CAB διαπιστευμένο από τον NAB του κράτους μέλους στο οποίο είναι εγκατεστημένος ο IO.
                              Οι υπάλληλοι IO που πρόκειται να χειριστούν σχετικές με την ασφάλεια RMI λαμβάνουν πιστοποιητικό επιθεώρησης εξουσιοδότησης από CAB διαπιστευμένο από τον NAB του κράτους μέλους στο οποίο είναι εγκατεστημένοι.
                              Οι CAB ενημερώνουν τα TC για τυχόν εκδοθέντα πιστοποιητικά επιθεώρησης έγκρισης ή εξουσιοδότησης, βάσει των οποίων τα TC δημιουργούν αρχείο εξουσιοδότησης και εκδίδουν αδειοδοτικό ασφάλειας και ψηφιακό πιστοποιητικό που περιέχει λεπτομέρειες που επιτρέπουν στους υπαλλήλους του ΙΟ να είναι αναγνωρίσιμοι με μοναδικό τρόπο στον δικτυακό τόπο RMI του κατασκευαστή του οχήματος. Οι CAB παρέχουν στους μεμονωμένους υπαλλήλους του ΙΟ αδειοδοτικό ασφάλειας και το ψηφιακό πιστοποιητικό.
                              Οι κατασκευαστές οχημάτων μπορούν να ζητήσουν την καταβολή τέλους για την εγγραφή των υπαλλήλων IO στους δικτυακούς τόπους RMI των εν λόγω κατασκευαστών οχημάτων και για την πρόσβαση σε σχετικές με την ασφάλεια RMI. Το τέλος αυτό είναι ανάλογο προς το κόστος της καταχώρισης και της παροχής πρόσβασης. Τα οφειλόμενα τέλη καθορίζονται στους δικτυακούς τόπους RMI των κατασκευαστών οχημάτων. Όλες οι διαβιβάσεις ψηφιακών δεδομένων μεταξύ IO, TC και CAB πραγματοποιούνται μέσω συναλλαγών μεταξύ επιχειρήσεων (B2B) με τη χρήση ασφαλών πρωτοκόλλων και εγκαίρως.
                              
                                 
                              Δήλωση με την οποία πιστοποιείται ότι ο IO ασκεί νόμιμη επιχειρηματική δραστηριότητα, όπως αναφέρεται στο σημείο 6.3 του παρόντος παραρτήματος, υπογράφεται από τον IO που ζητεί να λάβει άδεια από τον CAB. Ο IO εγκρίνεται μόνο κατόπιν επιθεώρησης από τον CAB, ο οποίος επαληθεύει ότι η εν λόγω δήλωση έχει υπογραφεί και αξιολογεί κατά πόσον ο IO και οι μεμονωμένοι υπάλληλοί του συμμορφώνονται με τις απαιτήσεις που ορίζονται στο παρόν προσάρτημα.
                              Κάθε υπάλληλος του IO εξουσιοδοτείται μόνο κατόπιν επιθεώρησης από CAB. Οι CAB ελέγχουν τα υποβληθέντα έγγραφα και επαληθεύουν αν ο οικείος υπάλληλος του IO έχει υποβάλει προηγούμενη αίτηση εξουσιοδότησης που έχει απορριφθεί από τον οικείο CAB ή οποιονδήποτε άλλο CAB σε επίπεδο Ένωσης.
                              Οι CAB αποστέλλουν στο TC όλα τα δεδομένα που είναι απαραίτητα για την παραγωγή του ψηφιακού πιστοποιητικού και του αδειοδοτικού ασφάλειας, τα οποία ο CAB αποστέλλει στους υπαλλήλους του IO.
                              Οι υπάλληλοι του IO που έχουν λάβει εξουσιοδότηση λαμβάνουν από τους οικείους CAB τους τα PIN που συνδέονται με το ψηφιακό πιστοποιητικό.
                              
                                 
                              3.1.   Επισκόπηση της πρόσβασης σε σχετικές με την ασφάλεια RMI
                              Οι κατασκευαστές οχημάτων παρέχουν πρόσβαση σε σχετικές με την ασφάλεια RMI μέσω του δικτυακού τόπου τους RMI, υπό την προϋπόθεση ότι οι υπάλληλοι του IO είναι εξουσιοδοτημένοι και είναι σε θέση να προσκομίσουν το πιστοποιητικό επιθεώρησης εξουσιοδότησης, και ότι ο IO για λογαριασμό του οποίου εργάζονται οι υπάλληλοι του IO διαθέτει πιστοποιητικό επιθεώρησης έγκρισης.
                              Οι κατασκευαστές μπορούν να προσφέρουν πρόσβαση σε ηλεκτρονικές παραγγελίες για εξαρτήματα σχετιζόμενα με την ασφάλεια χρησιμοποιώντας εξειδικευμένη εφαρμογή συνδεδεμένη με τον δικτυακό τόπο RMI σε εξουσιοδοτημένους υπαλλήλους του IO που εργάζονται για εγκεκριμένους IO.
                              Μόλις παραληφθεί αίτηση πρόσβασης σε δικτυακό τόπο RMI, οι δικτυακοί τόποι των κατασκευαστών οχημάτων απαιτούν ταυτοποίηση μέσω του μοναδικού αναγνωριστικού κωδικού του υπαλλήλου του IO και ζητούν επαλήθευση ταυτότητας. Η επαλήθευση ταυτότητας των υπαλλήλων του IO διενεργείται αποκλειστικά με τη χρήση ψηφιακών πιστοποιητικών. Μετά την παραλαβή ψηφιακού πιστοποιητικού, οι δικτυακοί τόποι RMI των κατασκευαστών οχημάτων επαληθεύουν τον αποκλειστικό αναγνωριστικό κωδικό του υπαλλήλου του IO και την τρέχουσα κατάσταση του ψηφιακού πιστοποιητικού και εξουσιοδότησης, επικοινωνώντας με το κέντρο εμπιστοσύνης που προσδιορίζεται στο ψηφιακό πιστοποιητικό.
                              Όλες οι διαβιβάσεις ψηφιακών δεδομένων μεταξύ IO, κατασκευαστών οχημάτων, TC και CAB πραγματοποιούνται μέσω συναλλαγών μεταξύ επιχειρήσεων (B2B) με τη χρήση ασφαλών πρωτοκόλλων και εγκαίρως. Μετά την επαλήθευση του μοναδικού αναγνωριστικού κωδικού του υπαλλήλου του IO και του καθεστώτος εξουσιοδότησης του υπαλλήλου του IO, ο κατασκευαστής του οχήματος παρέχει πρόσβαση στις απαιτούμενες σχετικές με την ασφάλεια RMI μέσω του δικτυακού τόπου του.
                              
                                 
                              4.   Λεπτομερείς κανόνες σχετικά με την πρόσβαση σε σχετικές με την ασφάλεια RMI
                              4.1.   Ο ρόλος του SERMI
                              4.1.1.   Αρμοδιότητες και υποχρεώσεις
                              Το SERMI παρακολουθεί την εφαρμογή της διαδικασίας διαπίστευσης σε όλα τα κράτη μέλη και ενημερώνει σχετικά την Επιτροπή. Το SERMI παρέχει συμβουλές στην Επιτροπή σχετικά με τα αιτήματα για αλλαγές στη διαδικασία διαπίστευσης.
                              
                                          α)
                                       
                                       
                                          Το SERMI παρέχει συμβουλές στην Επιτροπή σχετικά με τα αιτήματα για αλλαγές στη διαδικασία διαπίστευσης. Το SERMI παρακολουθεί την εφαρμογή της διαδικασίας διαπίστευσης σε όλα τα κράτη μέλη και ενημερώνει σχετικά την Επιτροπή.
                                       
                                    
                                          β)
                                       
                                       
                                          Το SERMI παρέχει συμβουλές στην Επιτροπή σχετικά με τα κριτήρια επιλογής για τη δημιουργία των TC.
                                       
                                    
                                          γ)
                                       
                                       
                                          Το SERMI παρέχει συμβουλές στην Επιτροπή σχετικά με την εισαγωγή κατευθυντήριων γραμμών τεχνικής εφαρμογής για την αλληλεπίδραση μεταξύ των οντοτήτων που συμμετέχουν στη διαδικασία.
                                       
                                    
                                          δ)
                                       
                                       
                                          Το SERMI ακολουθεί τους κανόνες της EA σχετικά με την ιδιοκτησία του συστήματος.
                                       
                                    
                                          ε)
                                       
                                       
                                          Τα μέλη του SERMI εκπροσωπούνται από τα ενδιαφερόμενα μέρη που συμμετέχουν στη διαδικασία διαπίστευσης, έγκρισης και εξουσιοδότησης με σκοπό την πρόσβαση σε σχετικές με την ασφάλεια RMI.
                                       
                                    4.1.2.   Επιλογή κέντρου εμπιστοσύνης
                              Τα TC επιλέγονται από το SERMI και κοινοποιούνται στην Επιτροπή προς έγκριση.
                              Τα επιλεγμένα TC συμμορφώνονται με το πρότυπο ETSI TS 319 411-3, πληρούν τις απαιτήσεις σχετικά με τις ηλεκτρονικές υπογραφές που ορίζονται στον κανονισμό (ΕΕ) αριθ. 910/2014 του Ευρωπαϊκού Κοινοβουλίου και του Συμβουλίου (*6) και τις απαιτήσεις που ορίζονται στο σημείο 4.6 του παρόντος προσαρτήματος.
                              Επιπλέον, τα TC:
                              
                                          —
                                       
                                       
                                          έχουν την τεχνική και διαχειριστική επάρκεια, καθώς και την οικονομική βιωσιμότητα και πείρα σχετικά με τη διαδικασία διαπίστευσης·
                                       
                                    
                                          —
                                       
                                       
                                          διαθέτουν βασικό προσωπικό με τις δεξιότητες, την πείρα και τη διαθεσιμότητα που απαιτούνται για τη διαδικασία διαπίστευσης·
                                       
                                    
                                          —
                                       
                                       
                                          είναι σε θέση να δραστηριοποιούνται σε όλα τα κράτη μέλη·
                                       
                                    
                                          —
                                       
                                       
                                          διαθέτουν διαδικασία διασφάλισης της ποιότητας σε επιχειρησιακό επίπεδο.
                                       
                                    4.2.   Ο ρόλος των NAB
                              Οι NAB είναι υπεύθυνοι για τη διαπίστευση των CAB για τους σκοπούς της έγκρισης των IO και της εξουσιοδότησης των υπαλλήλων των IO για πρόσβαση σε σχετικές με την ασφάλεια RMI.
                              4.2.1.   Αρμοδιότητες και απαιτήσεις
                              Οι αρμοδιότητες του NAB και οι σχετικές απαιτήσεις καθορίζονται στα άρθρα 8 έως 12 του κανονισμού (ΕΚ) αριθ. 765/2008.
                              4.2.2.   Κριτήρια για τη διαπίστευση των CAB
                              Οι CAB είναι διαπιστευμένοι ως οργανισμοί επιθεώρησης τύπου Α σύμφωνα με το ISO/IEC 17020: 2012. Οι CAB συμμορφώνονται με τις απαιτήσεις σχετικά με το υψηλότερο επίπεδο ανεξαρτησίας.
                              Επιπλέον, ο NAB αξιολογεί την ικανότητα των CAB να συμμορφώνονται με τις απαιτήσεις που καθορίζονται στα σημεία 4.3.1 έως 4.3.4.
                              Το προσωπικό που είναι υπεύθυνο για τις επιθεωρήσεις IO διαθέτει επίπεδο γνώσεων στον τομέα της επισκευής και συντήρησης αυτοκινήτων οχημάτων και στις ιδιαιτερότητες της δευτερογενούς αγοράς αυτοκινήτων, το οποίο είναι κατάλληλο για τα καθήκοντα που εκτελεί.
                              4.3.   Ο ρόλος των CAB
                              Ο CAB είναι υπεύθυνος για την επιθεώρηση των IO και των αντίστοιχων υπαλλήλων του IO και για την έκδοση των πιστοποιητικών έγκρισης και εξουσιοδότησης σύμφωνα με το παρόν προσάρτημα, καθώς και για την ανάκληση των εν λόγω πιστοποιητικών.
                              4.3.1.   Αρμοδιότητες και απαιτήσεις
                              
                                          α)
                                       
                                       
                                          οι CAB τηρούν τα δεδομένα που υποβάλλονται για την έγκριση ενός IΟ·
                                       
                                    
                                          β)
                                       
                                       
                                          οι CAB δημιουργούν ασφαλή δίαυλο επικοινωνίας με το TC και παρέχουν τα αποτελέσματα της επιθεώρησης στο TC ώστε να μπορεί αυτό να εκδώσει το αδειοδοτικό ασφάλειας με ψηφιακό πιστοποιητικό·
                                       
                                    
                                          γ)
                                       
                                       
                                          οι CAB ενημερώνουν τους υπαλλήλους του IO 6 μήνες πριν από τη λήξη της εξουσιοδότησής τους·
                                       
                                    
                                          δ)
                                       
                                       
                                          οι CAB τηρούν βάση δεδομένων που περιέχει τα δεδομένα που υποβάλλονται για την εξουσιοδότηση των υπαλλήλων του IΟ·
                                       
                                    
                                          ε)
                                       
                                       
                                          οι CAB που αρνούνται να εγκρίνουν έναν IO ή να εξουσιοδοτήσουν υπάλληλο IO κοινοποιούν τα αποτελέσματα των επιθεωρήσεων που αφορούν τον εν λόγω IO ή τον εν λόγω υπάλληλο στο TC·
                                       
                                    
                                          στ)
                                       
                                       
                                          οι CAB συλλέγουν και χρησιμοποιούν μόνο τα δεδομένα που απαιτούνται για τη διαδικασία έγκρισης ή εξουσιοδότησης·
                                       
                                    
                                          ζ)
                                       
                                       
                                          οι CAB τηρούν εμπιστευτικά όλα τα δεδομένα που αφορούν τους IO και τους υπαλλήλους των IO και διασφαλίζουν ότι μόνο εξουσιοδοτημένοι υπάλληλοι έχουν πρόσβαση στα εν λόγω δεδομένα·
                                       
                                    
                                          η)
                                       
                                       
                                          οι CAB υποβάλλουν μία φορά ετησίως στο SERMI και στην Επιτροπή στατιστικά στοιχεία σχετικά με τον αριθμό των εγκρίσεων και των εξουσιοδοτήσεων που έχουν εκδοθεί, καθώς και σχετικά με τον αριθμό των απορρίψεων·
                                       
                                    
                                          θ)
                                       
                                       
                                          οι CAB τηρούν ασφαλή αρχεία των επιθεωρήσεων έγκρισης και εξουσιοδότησης για περίοδο 5 ετών·
                                       
                                    
                                          ι)
                                       
                                       
                                          οι CAB ενημερώνουν όλους τους άλλους CAB στο κράτος μέλος στο οποίο είναι εγκατεστημένοι σχετικά με τα αρνητικά αποτελέσματα επιθεώρησης IΟ·
                                       
                                    
                                          ια)
                                       
                                       
                                          οι IO και οι υπάλληλοι IO που έλαβαν αρνητικό αποτέλεσμα επιθεώρησης μπορούν να παράσχουν στον CAB πρόσθετες πληροφορίες για τη διόρθωση ελάσσονος σημασίας ελλείψεων εντός 15 εργάσιμων ημερών από την παραλαβή του αρνητικού αποτελέσματος της επιθεώρησης. Οι CAB καθορίζουν αναλόγως εάν πρόκειται να μεταβληθεί το αποτέλεσμα της επιθεώρησης·
                                       
                                    
                                          ιβ)
                                       
                                       
                                          οι CAB ενημερώνουν τους IO 6 μήνες πριν από τη λήξη της έγκρισής τους·
                                       
                                    
                                          ιγ)
                                       
                                       
                                          οι CAB διενεργούν τυχαίες και αιφνιδιαστικές επιτόπιες επιθεωρήσεις των IO εντός της 60μηνης περιόδου ισχύος της έγκρισης και υποβάλλουν κάθε εγκεκριμένο IO σε τουλάχιστον μία τυχαία και επιτόπια επιθεώρηση κατά τη διάρκεια της 60μηνης περιόδου ισχύος της έγκρισης·
                                       
                                    
                                          ιδ)
                                       
                                       
                                          βάσει καταγγελίας κατά εγκεκριμένου IO ή εξουσιοδοτημένου υπαλλήλου IO, οι CAB ελέγχουν εάν ο IO ή ο οικείος υπάλληλος του IO συμμορφώνεται με τα κριτήρια βάσει των οποίων εγκρίθηκε ή εξουσιοδοτήθηκε αντίστοιχα. Ο CAB καθορίζει κατά τη διάρκεια της έρευνάς του εάν απαιτείται επιτόπια επιθεώρηση·
                                       
                                    
                                          ιε)
                                       
                                       
                                          για τους σκοπούς των επιτόπιων επιθεωρήσεων, οι CAB μπορούν να ζητούν τη συνδρομή των αρχών εποπτείας της αγοράς από το κράτος μέλος στο οποίο είναι εγκατεστημένοι·
                                       
                                    
                                          ιστ)
                                       
                                       
                                          οι CAB ανακαλούν τις εγκρίσεις IO και τις εξουσιοδοτήσεις υπαλλήλων του IO όταν δεν συμμορφώνονται πλέον με τα κριτήρια βάσει των οποίων εγκρίθηκαν ή εξουσιοδοτήθηκαν αντίστοιχα. Οι CAB ζητούν συνεπώς από το TC να αναστείλει και να καταργήσει το ψηφιακό πιστοποιητικό των οικείων υπαλλήλων του IO.
                                       
                                    4.3.2.   Ανανέωση της έγκρισης
                              Κατόπιν αιτήματος ενός IO ή 6 μήνες πριν από τη λήξη ισχύος της έγκρισης, οι CAB προβαίνουν σε επιτόπια επιθεώρηση και, σε περίπτωση θετικού αποτελέσματος της επιθεώρησης, ανανεώνουν την έγκριση.
                              Οι CAB εκδίδουν νέο πιστοποιητικό επιθεώρησης έγκρισης για IO που πληροί τα κριτήρια έγκρισης.
                              Οι CAB αξιολογούν τις αιτήσεις ανανέωσης εξουσιοδοτήσεων και εκδίδουν πιστοποιητικό επιθεώρησης εξουσιοδότησης σε υπαλλήλους του IO που πληρούν τα κριτήρια εξουσιοδότησης.
                              4.3.3.   Κριτήρια για την έγκριση IO από τον CAB
                              Πριν από την έγκριση ενός IO και κατά τη διάρκεια οποιασδήποτε επιτόπιας επιθεώρησης κατά την περίοδο ισχύος της έγκρισης, οι CAB ελέγχουν τα ακόλουθα:
                              
                                          α)
                                       
                                       
                                          τους τίτλους ιδιοκτησίας του IO, ονοματεπώνυμο του διευθύνοντος συμβούλου·
                                       
                                    
                                          β)
                                       
                                       
                                          τον κατάλογο των εργαζομένων που παρέχει ο IO, οι οποίοι θα λάβουν εξουσιοδότηση·
                                       
                                    
                                          γ)
                                       
                                       
                                          τις πληροφορίες σχετικά με την αρμοδιότητα και τα καθήκοντα των εργαζομένων που αναφέρονται στο στοιχείο α)·
                                       
                                    
                                          δ)
                                       
                                       
                                          εάν ο IO διαθέτει ασφάλιση αστικής ευθύνης με ελάχιστο ποσό κάλυψης 1 εκατ. ευρώ για σωματικές βλάβες και 0,5 εκατ. ευρώ για υλικές ζημίες·
                                       
                                    
                                          ε)
                                       
                                       
                                          εάν η έγκριση του IO έχει ανακληθεί για λόγους κατάχρησης·
                                       
                                    
                                          στ)
                                       
                                       
                                          εάν ο IO έχει παράσχει αποδεικτικά στοιχεία για τη δραστηριότητα στον τομέα της αυτοκινητοβιομηχανίας·
                                       
                                    
                                          ζ)
                                       
                                       
                                          εάν η δήλωση με την οποία πιστοποιείται ότι ο IO ασκεί νόμιμη επιχειρηματική δραστηριότητα, όπως αναφέρεται στο σημείο 6.3, έχει υπογραφεί από τον IO και εάν διαπιστώνεται, κατά τη διάρκεια επιτόπιας επιθεώρησης, ότι ο IO ασκεί πράγματι νόμιμη επιχειρηματική δραστηριότητα·
                                       
                                    
                                          η)
                                       
                                       
                                          εάν ο IO ή οι υπάλληλοι του IO έχουν λευκό ποινικό μητρώο·
                                       
                                    
                                          θ)
                                       
                                       
                                          εάν υπάρχει δήλωση υπογεγραμμένη από τον νόμιμο εκπρόσωπο του IO ότι διασφαλίζεται η συμμόρφωση με τις διαδικαστικές απαιτήσεις που ορίζονται στο σημείο 4.3.4 για όλες τις λειτουργίες που σχετίζονται με την ασφάλεια των οχημάτων·
                                       
                                    4.3.4.   Κριτήρια για την εξουσιοδότηση υπαλλήλου IO από τον CAB
                              Πριν από την εξουσιοδότηση ενός υπαλλήλου ως υπαλλήλου IO και κατά τη διάρκεια οποιασδήποτε επιτόπιας επιθεώρησης κατά την περίοδο ισχύος της έγκρισης, οι CAB επαληθεύουν τα ακόλουθα:
                              
                                          α)
                                       
                                       
                                          ότι ο εν λόγω υπάλληλος δεν διέθετε προηγούμενη εξουσιοδότηση η οποία ανακλήθηκε λόγω καταχρηστικής χρησιμοποίησής της·
                                       
                                    
                                          β)
                                       
                                       
                                          ότι ο υπάλληλος έχει λευκό ποινικό μητρώο·
                                       
                                    
                                          γ)
                                       
                                       
                                          ότι υπάρχει σύμβαση εργασίας μεταξύ του εν λόγω υπαλλήλου και ενός εγκεκριμένου ΙΟ·
                                       
                                    
                                          δ)
                                       
                                       
                                          ότι ο εν λόγω υπάλληλος διαθέτει ισχύον δελτίο ταυτότητας συγκεκριμένης χώρας ή ισοδύναμο έγγραφο.
                                       
                                    4.4.   Ο ρόλος των IO
                              4.4.1.   Αρμοδιότητες και απαιτήσεις
                              
                                          α)
                                       
                                       
                                          οι IO ζητούν επιθεώρηση από τον οικείο CAB προκειμένου να λάβουν έγκριση·
                                       
                                    
                                          β)
                                       
                                       
                                          οι IO ενημερώνουν τον οικείο CAB σχετικά με αλλαγές στα στοιχεία επικοινωνίας τους·
                                       
                                    
                                          γ)
                                       
                                       
                                          οι IO ενημερώνουν τον οικείο CAB σχετικά με την παύση των δραστηριοτήτων τους·
                                       
                                    
                                          δ)
                                       
                                       
                                          οι IO καταγράφουν κάθε συναλλαγή και λειτουργία των σχετικών με την ασφάλεια RΜΙ·
                                       
                                    
                                          ε)
                                       
                                       
                                          οι IO ενημερώνουν τον οικείο CAB για κάθε διακοπή απασχόλησης οποιουδήποτε από τους εξουσιοδοτημένους υπαλλήλους τους·
                                       
                                    
                                          στ)
                                       
                                       
                                          οι IO αναφέρουν στις αρμόδιες αρχές κάθε αδίκημα ή παράπτωμα που έχει διαπραχθεί από τους εξουσιοδοτημένους υπαλλήλους τους και το οποίο αφορά τις σχετικές με την ασφάλεια RΜΙ·
                                       
                                    
                                          ζ)
                                       
                                       
                                          οι IO διασφαλίζουν ότι οι εξουσιοδοτημένοι υπάλληλοί τους χρησιμοποιούν μόνο τα δικά τους πιστοποιητικά επιθεώρησης εξουσιοδότησης·
                                       
                                    
                                          η)
                                       
                                       
                                          οι IO διασφαλίζουν ότι έχουν καταβληθεί όλα τα τέλη που σχετίζονται με την εξουσιοδότηση των υπαλλήλων του IΟ·
                                       
                                    
                                          θ)
                                       
                                       
                                          οι IO διασφαλίζουν ότι οι υπάλληλοί τους είναι εκπαιδευμένοι για δραστηριότητες επισκευής όσον αφορά τη συντήρηση, τον επαναπρογραμματισμό και τις λειτουργίες ασφάλειας και προστασίας αυτοκινήτων·
                                       
                                    
                                          ι)
                                       
                                       
                                          οι IO ζητούν από τον οικείο CAB τη διενέργεια επιτόπιας επιθεώρησης κατά το εξάμηνο που προηγείται της λήξης του πιστοποιητικού επιθεώρησης έγκρισης.
                                       
                                    4.5.   Ο ρόλος των υπαλλήλων του IO
                              4.5.1.   Αρμοδιότητες και απαιτήσεις
                              
                                          α)
                                       
                                       
                                          οι υπάλληλοι του IO ζητούν εξουσιοδότηση από τον οικείο CAB·
                                       
                                    
                                          β)
                                       
                                       
                                          οι υπάλληλοι του IO εγγράφονται οι ίδιοι στο σύστημα RMI του κατασκευαστή οχημάτων·
                                       
                                    
                                          γ)
                                       
                                       
                                          οι υπάλληλοι του IO έχουν πρόσβαση σε σχετικές με την ασφάλεια RMI σύμφωνα με το πρότυπο EN ISO 18541-2014·
                                       
                                    
                                          δ)
                                       
                                       
                                          οι υπάλληλοι του IO εξασφαλίζουν ότι όλα τα αρχεία σχετικών με την ασφάλεια RMI που τηλεφορτώνονται από το σύστημα RMI του κατασκευαστή οχημάτων δεν αποθηκεύονται για χρονικό διάστημα μεγαλύτερο από αυτό που απαιτείται για την εκτέλεση της πράξης για την οποία απαιτούνται οι πληροφορίες·
                                       
                                    
                                          ε)
                                       
                                       
                                          κατά περίπτωση, οι υπάλληλοι του IO ενημερώνουν τον εργοδότη τους ότι δεν απαιτείται πλέον ψηφιακό τους πιστοποιητικό·
                                       
                                    
                                          στ)
                                       
                                       
                                          ο υπάλληλος του IO δεν μοιράζεται με τρίτους το αδειοδοτικό ασφάλειας, το ψηφιακό πιστοποιητικό ή το PIΝ·
                                       
                                    
                                          ζ)
                                       
                                       
                                          οι υπάλληλοι του IO είναι υπεύθυνοι για την ορθή χρήση του προσωπικού αδειοδοτικού ασφάλειας και του PIΝ·
                                       
                                    
                                          η)
                                       
                                       
                                          οι υπάλληλοι του IO ενημερώνουν τον οικείο IO και το αντίστοιχο TC σχετικά με κάθε απώλεια ή κατάχρηση του αδειοδοτικού ασφάλειάς τους εντός 24 ωρών από την εν λόγω απώλεια ή κατάχρηση·
                                       
                                    
                                          θ)
                                       
                                       
                                          οι υπάλληλοι του IO αναφέρουν στις αρμόδιες αρχές κάθε αίτημα ή ενέργεια από άλλους υπαλλήλους του IO όσον αφορά σχετικές με την ασφάλεια RMI που δεν συνιστά νόμιμη επιχειρηματική δραστηριότητα, όπως αναφέρεται στο σημείο 6.3. του παρόντος παραρτήματος.
                                       
                                    4.6.   Ο ρόλος του κέντρου εμπιστοσύνης
                              Τα TC δημιουργούν και αποστέλλουν τα ψηφιακά πιστοποιητικά στους IO μέσω των αντίστοιχων CAB στους IO και στους υπαλλήλους των IO. Τα TC τηρούν βάση δεδομένων με τα εκδοθέντα πιστοποιητικά επιθεώρησης εξουσιοδότησης. Τα TC παρέχουν στους κατασκευαστές οχημάτων πρόσβαση σε διεπαφή για την επαλήθευση της κατάστασης των ψηφιακών πιστοποιητικών και των πιστοποιητικών επιθεώρησης εξουσιοδότησης.
                              Τα TC τηρούν τις πληροφορίες σχετικά με τους υπαλλήλους του IO στη βάση δεδομένων εξουσιοδοτήσεων για πρόσθετη περίοδο 60 μηνών κατ’ ανώτατο όριο. Η περίοδος αυτή δεν υπερβαίνει την εναπομένουσα περίοδο ισχύος της έγκρισης που χορηγείται στον IO στον οποίο εργάζεται ο υπάλληλος του IO.
                              4.6.1.   Αρμοδιότητες και απαιτήσεις
                              
                                          α)
                                       
                                       
                                          τα TC μπορούν να αναστέλλουν και να καταργούν ψηφιακά πιστοποιητικά κατόπιν αιτήματος του CAΒ·
                                       
                                    
                                          β)
                                       
                                       
                                          τα TC παρέχουν στον IO και στους υπαλλήλους του IO το λογισμικό για τη χρήση των ψηφιακών πιστοποιητικών·
                                       
                                    
                                          γ)
                                       
                                       
                                          τα TC λειτουργούν 24 ώρες το 24ωρο, 7 ημέρες την εβδομάδα.
                                       
                                    4.7.   Ο ρόλος των κατασκευαστών οχημάτων
                              Οι κατασκευαστές οχημάτων παρέχουν σε όλους τους εγκεκριμένους IO και τους εξουσιοδοτημένους υπαλλήλους των IO πρόσβαση σε σχετικές με την ασφάλεια πληροφορίες επισκευής και συντήρησης. Οι κατασκευαστές οχημάτων επικοινωνούν με τα TC για να επαληθεύσουν το καθεστώς εξουσιοδότησης και επαλήθευσης ταυτότητας των υπαλλήλων του IO που επιδιώκουν πρόσβαση στις εν λόγω πληροφορίες.
                              4.7.1.   Αρμοδιότητες και απαιτήσεις
                              
                                          α)
                                       
                                       
                                          οι κατασκευαστές οχημάτων εξασφαλίζουν ότι οι δικτυακοί τόποι τους είναι προσαρμοσμένοι ώστε να υποστηρίζουν την πρόσβαση των IO στις σχετικές με την ασφάλεια RΜΙ·
                                       
                                    
                                          β)
                                       
                                       
                                          οι κατασκευαστές οχημάτων εξασφαλίζουν ότι τηλεφορτώνονται οι τεχνικές προδιαγραφές που είναι διαθέσιμες στον δικτυακό τόπο SERMI.
                                       
                                    4.7.2.   Διαδικαστικές απαιτήσεις για τους κατασκευαστές οχημάτων
                              Οι κατασκευαστές οχημάτων δεν παρέχουν πρόσβαση σε σχετικές με την ασφάλεια RMI, εκτός εάν πληρούνται όλες οι ακόλουθες διαδικαστικές απαιτήσεις:
                              
                                          (1)
                                       
                                       
                                          Διαδικαστικές απαιτήσεις για κλεμμένα οχήματα
                                          Οι κατασκευαστές οχημάτων τηρούν αρχείο όλων των οχημάτων του εμπορικού τους σήματος που αναφέρουν οι αρχές ότι έχουν κλαπεί.
                                          Οι κατασκευαστές οχημάτων εφαρμόζουν διαδικασία που παρέχει σαφή ιχνηλασιμότητα και λογοδοσία και επιτρέπει στις αρμόδιες αρχές να εντοπίζουν τα δεδομένα που παρέχει ο κατασκευαστής του οχήματος στον υπάλληλο του IO στον οποίο χορηγήθηκε πρόσβαση στις πληροφορίες για το κλεμμένο όχημα.
                                       
                                    
                                          (2)
                                       
                                       
                                          Διαδικαστικές απαιτήσεις για την αποθήκευση πληροφοριών
                                          Οι κατασκευαστές οχημάτων αποθηκεύουν τις ακόλουθες πληροφορίες για κάθε πρόσβαση που χορηγείται σε σχετικές με την ασφάλεια πληροφορίες επισκευής και συντήρησης:
                                          
                                                      α)
                                                   
                                                   
                                                      τον αναγνωριστικό αριθμό του οχήματος (VIN) για το οποίο ζητήθηκαν οι πληροφορίες·
                                                   
                                                
                                                      β)
                                                   
                                                   
                                                      την ημερομηνία υποβολής της αίτησης·
                                                   
                                                
                                                      γ)
                                                   
                                                   
                                                      τον αριθμό κυκλοφορίας του οχήματος για το οποίο ζητήθηκαν οι πληροφορίες·
                                                   
                                                
                                                      δ)
                                                   
                                                   
                                                      την παραλλαγή τύπου του οχήματος για το οποίο ζητήθηκαν οι πληροφορίες και την έκδοση του εν λόγω οχήματος, εφόσον υπάρχει.
                                                   
                                                Οικατασκευαστές οχημάτων αποθηκεύουν τα δεδομένα αυτά για 5 έτη.
                                       
                                    
                        
                        
                           (*5)  Οι απαιτήσεις που ορίζονται στο παρόν προσάρτημα βασίζονται σε εκείνες που ορίζονται στο «Σύστημα διαπίστευσης, έγκρισης και εξουσιοδότησης όσον αφορά την πρόσβαση σε σχετικές με την ασφάλεια πληροφορίες επισκευής και συντήρησης (RMI)», το οποίο επικυρώθηκε στις 19 Μαΐου 2016 από την ευρωπαϊκή συνεργασία για τη διαπίστευση (https://www.vehiclesermi.eu/)"
                        
                        
                           (*6)  Κανονισμός (ΕΕ) αριθ. 910/2014 του Ευρωπαϊκού Κοινοβουλίου και του Συμβουλίου, της 23ης Ιουλίου 2014, σχετικά με την ηλεκτρονική ταυτοποίηση και τις υπηρεσίες εμπιστοσύνης για τις ηλεκτρονικές συναλλαγές στην εσωτερική αγορά και την κατάργηση της οδηγίας 1999/93/ΕΚ (ΕΕ L 257 της 28.8.2014, σ. 73)."
                        
                     
                  
               (*1)  Κανονισμός αριθ. 83 της Οικονομικής Επιτροπής των Ηνωμένων Εθνών για την Ευρώπη (ΟΕΕ/ΟΗΕ) - Ενιαίες διατάξεις σχετικά με την έγκριση οχημάτων όσον αφορά την εκπομπή ρύπων σύμφωνα με τις απαιτήσεις για το καύσιμο του κινητήρα (ΕΕ L 42 της 15.2.2012, σ. 1.).
            
               (*2)  Κανονισμός αριθ. 49 της Οικονομικής Επιτροπής των Ηνωμένων Εθνών για την Ευρώπη (ΟΕΕ/ΗΕ) - Ενιαίες διατάξεις σχετικά με τα μέτρα που πρέπει να ληφθούν κατά των εκπομπών αερίων και σωματιδιακών ρύπων από τους κινητήρες ανάφλεξης με συμπίεση που χρησιμοποιούνται σε οχήματα, καθώς και κατά των εκπομπών αερίων ρύπων από κινητήρες επιβαλλόμενης ανάφλεξης που τροφοδοτούνται με φυσικό αέριο ή υγραέριο και χρησιμοποιούνται σε οχήματα (ΕΕ L 180 της 8.7.2011, σ. 53).»·
            
               (*3)  Όπως ορίζονται στο άρθρο 3 παράγραφος 10 του κανονισμού (ΕΚ) αριθ. 715/2007.
            
               (*4)  Όπως ορίζονται στο άρθρο 3 παράγραφος 8 του κανονισμού (ΕΚ) αριθ. 595/2009.»·
            
               (*5)  Οι απαιτήσεις που ορίζονται στο παρόν προσάρτημα βασίζονται σε εκείνες που ορίζονται στο «Σύστημα διαπίστευσης, έγκρισης και εξουσιοδότησης όσον αφορά την πρόσβαση σε σχετικές με την ασφάλεια πληροφορίες επισκευής και συντήρησης (RMI)», το οποίο επικυρώθηκε στις 19 Μαΐου 2016 από την ευρωπαϊκή συνεργασία για τη διαπίστευση (https://www.vehiclesermi.eu/)
            
               (*6)  Κανονισμός (ΕΕ) αριθ. 910/2014 του Ευρωπαϊκού Κοινοβουλίου και του Συμβουλίου, της 23ης Ιουλίου 2014, σχετικά με την ηλεκτρονική ταυτοποίηση και τις υπηρεσίες εμπιστοσύνης για τις ηλεκτρονικές συναλλαγές στην εσωτερική αγορά και την κατάργηση της οδηγίας 1999/93/ΕΚ (ΕΕ L 257 της 28.8.2014, σ. 73).»